กรมศิลปากร ร่วมกับจังหวัดสระแก้ว จัดแผนประชาสัมพันธ์อุทยานประวัติศาสตร์ สด๊กก๊อกธม จังหวัดสระแก้ว
นายกิตติพันธ์ พานสุวรรณ อธิบดีกรมศิลปากร กล่าวว่า นับเป็นพระมหากรุณาธิคุณที่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเปิดอุทยานประวัติศาสตร์สด๊กก๊อกธม จังหวัดสระแก้ว เป็นแหล่งท่องเที่ยวเชิงประวัติศาสตร์ที่สำคัญของประเทศไทย สร้างขวัญกำลังแก่เจ้าหน้าผู้ปฎิบัติงานหลังดำเนินโครงการอนุรักษ์และพัฒนาด้านโบราณคดี พร้อมจัดสร้างศูนย์บริการข้อมูลปราสาทสถาปัตยกรรมวัฒนธรรมเขมร ศิลาจารึกชิ้นสำคัญ นำเสนอการอนุรักษ์และบูรณะปราสาทสด๊กก๊อกธม ซึ่งเป็นศาสนสถานในศาสนาฮินดูแบบไศวนิกาย ในรูปแบบศิลปะเขมรในประเทศไทยที่มีขนาดใหญ่ที่สุดในภาคตะวันออกของไทยสร้างขึ้นในปี 1595 โดยจัดเป็นนิทรรศการสื่อผสมด้วยเทคโนโลยีที่ทันสมัย มีโบราณวัตถุชิ้นสำคัญ อาทิ แท่นหินศิลาฤกษ์  แผ่นทองเก่าแก่  ทั้งนี้ กรมศิลปากรจะเร่งจัดทำแผนประชาสัมพันธ์การท่องเที่ยวเชิงประวัติศาสตร์และวัฒนธรรม ร่วมกับจังหวัดสระแก้วและท้องถิ่น เพื่อเชิญชวนประชาชนในพื้นที่ นักเรียน นักศึกษาและนักท่องเที่ยว ทั้งไทยและต่างประเทศเข้ามาศึกษาเรียนรู้แหล่งโบราณคดีและประวัติศาสตร์ เชื่อมโยงกับจังหวัดใกล้เคียง รวมถึงการเชื่อมแหล่งท่องเที่ยวทางประวัติศาสตร์ของกัมพูชา เป็นการกระตุ้นการท่องเที่ยวสร้างงานสร้างอาชีพกระจายรายได้สู่ชุมชน ตลอดจนการสร้างการมีส่วนร่วมของประชาชนในพื้นที่อีกด้วย